Popoludní sa uskutoční aj pochod na Devínsky hrad spojený s kultúrnym programom.
BRATISLAVA. Národná slávnosť na Devíne pri príležitosti 1150. výročia príchodu sv. Cyrila a Metoda, ako aj 150. výročia založenia Matice slovenskej, sa uskutoční už počas nadchádzajúceho víkendu, v sobotu 27. a v nedeľu 28. apríla.
Organizátormi sú Matica slovenská a Bratislavský samosprávny kraj (BSK). Ako uviedol predseda BSK Pavol Frešo na dnešnej tlačovej besede, "týmito výročiami si pripomíname aj pamätný výstup štúrovcov na hrad Devín. BSK podporuje toto podujatie, lebo zvýrazňuje naše tradície, o ktoré sa treba opierať."
"Mal by to byť silný impulz pre ľudí pozrieť sa do svojej histórie a nájsť inšpiráciu pre súčasnosť i budúcnosť," myslí si župan.
Ako doplnil predseda Matice slovenskej Marián Tkáč, národná slávnosť na Devíne bude mať ekumenický, kultúrny i spoločenský rozmer. V sobotu sa na Námestí pred kostolom od 11.00 h predstavia folklórne skupiny a súbory, k dispozícii budú na predaj ukážky tvorby ľudových umeleckých remeselníkov. O 15.30 h sa uskutoční aj pochod na Devínsky hrad spojený s kultúrnym programom.
Program slávností
SOBOTA 27. 4. 2013, BRATISLAVA-DEVÍN
10.30 hod. Kostol sv. Kríža Bratislava-Devín
• Sv. Cyrilovi a Metodovi, spieva Gréckokatolícky katedrálny zbor Kyrillomethodeon, recituje M. Kotorová
11.00 hod.
• Gréckokatolícka archijerejská sv. liturgia, slávnostný celebrant Mons. Ján Babjak SJ, prešovský arcibiskup a metropolita, slávnostný kazateľ Mons. Peter Rusnák, bratislavský eparchiálny biskup, spieva Gréckokatolícky katedrálny zbor Kyrillomethodeon Bratislavskej eparchie
• Proglas, recituje E. Kristinová
• Kladenie vencov k súsošiu sv. Cyrila a Metoda a k pamätnej tabuli Antona Bernoláka
13.30 hod. Námestie pred kostolom
• Prehliadka folklórnych súborov a skupín
• Ukážky výroby ľudových umeleckých remesiel spojených s predajom
• Občerstvenie
• Kladenie vencov k pamätníku Železnej opony
a k pamätnej tabuli Ľ. Štúra
15.30 hod. Pochod na Devínsky hrad
16.00 hod. Hrad Devín
• Príhovory
• Pocta sv. Cyrilovi a Metodovi, účinkujú E. Kristinová, I. Rapaičová, A. Servická, A. Ďuračková, I. Ožvát, G. Beláček
• "Dúšok živej vody" – dramatické pásmo o solúnskych bratoch v Rastislavovej a Svätoplukovej ríši, MO MS Liptovský Mikuláš
NEDEĽA 28. 4. 2013, BRATISLAVA-DEVÍN
11.00 hod. Kostol sv. Kríža Bratislava-Devín
• Ekumenická bohoslužba na oslavu vierozvestcov
• Zvolenský spevácky zbor
BSK